“የደቡብ ክልል የአደረጃጀት ጥያቄ በጥናት ላይ የተመሰረተ አፋጣኝ ምላሽ ይሰጠዋል” ጠቅላይ ሚኒስትር ዶክተር አብይ አህመድ
አዲስ አበባ፡- በደቡብ ብሄሮች ብሄረሰቦችና ህዝቦች ክልል የተነሱትን የአደረጃጀት ጥያቄዎች ለመመለስ በቅርቡ የተቋቋመው ኮሚቴ በሚያቀርበው ጥናት መሰረት አፋጣኝ ምላሽ እንደሚሰጥ ጠቅላይ ሚኒስትር አብይ አህመድ ገለጹ። በደቡብ ብሄሮች ብሄረሰቦችና
ህዝቦች ክልል በከምባታ
ጠምባሮና ሃላባ ዞኖች
ጉብኝት ያደረጉት ጠቅላይ
ሚኒስትሩ፤ በዱራሜና በሃላባ
ቁሊቶ ስተዲዮሞች ለተሰበሰበው
በሺዎች ለሚቆጠር ህዝብ ንግግር አድርገዋል። ንግግር ካደረጉ በኋላ ከተለያዩ የህብረተሰብ ክፍሎች ከተወጣጡ የአካባቢው ነዋሪዎች ጋርም ተወያይተዋል። በዱራሜ ከተለያዩ የህብረተሰብ ክፍሎች ከተውጣጡ የአካባቢው ነዋሪዎች ጋር በነበራቸው ውይይት በተለይም ከልዩ ወረዳ እና ከክልል አደረጃጀት ጋር በተያያዘ ህብረተሰቡ የሚያነሳው ጥያቄ እንዲሁም የመንገድ፣ የውሃና የመብራት መሰረተ ልማት፣ የወሊድ ጤና አገልግሎት፣ የመጸዳጃ አገልግሎት እንዲሟላ ተጠይቋል። ክልል ከመሆን ጋር
በተያያዘ በአጠቃላይ በደቡብ ብሄሮች ብሄረሰቦችና ህዝቦች ክልል ውስጥ ለሚነሱ ጥያቄዎች ዘላቂ መፍትሄ ለመስጠት የክልሉ ተወላጆች አባል የሆኑበት ኮሚቴ በቅርቡ መቋቋሙን ያስታወሱት ጠቅላይ ሚኒስትሩ፤ ኮሚቴው በሚያቀርበው የጥናት ውጤት መሰረት አፋጣኝ ምላሽ ይሰጣል ሲሉ መናገራቸውን ኢዜኣ ዘግቧል። በዞኑ እየተነሳ ያለውን የልዩ ወረዳ አደረጃጀት ጥያቄ የደቡብ ብሄሮች ብሄረሰቦችና ህዝቦች ክልል መንግስት ጥናት አድርጎ ምላሽ እንደሚሰጥበትም ጠቅላይ ሚኒስትሩ አብራርተዋል። ጠቅላይ ሚኒስትሩ በዱራሜ
ስታዲየም ባደረጉት ንግግር፤ የከምባታ-ጠምባሮ ዞን ሕዝብ ቀድሞ የተደመረ እና ለኢትዮጵያም መደመርን ያስተማረ መሆኑንም ጠቅሰዋል። ዞኑ የታታሪ ሠራተኞች እና የምሁራን መፍለቂያ ነው ያሉት ጠቅላይ ሚኒስትር ዐቢይ “ይህንን ሕዝብ ይዘን የሚገጥመንን ችግር እንቀለብሰዋለን” ብለዋል። የየግል ተግባራት ተሰናስለው
የሚያመጡትን የጣምራ ውጤት
የሚያጎላውን የከምባታ ጠምባሮን
ሽማግሌዎች ፍልስፍና በማንሣት፣
የአንድ ሰው መብት እንዲከበር የሌሎች መብት የመከበሩን አስፈላጊነት አንስተዋል። ሕዝቡ ያለውን ታሪካዊ የጠንካራ ሰራተኝነት መሰረት ባነሱበት ወቅት ጠቅላይ ሚኒስትር ዐቢይ አሕመድ “የከምባታ ጠምባሮ ዞን ነዋሪዎች በጊዜ አመጣሽ ድምጾች እንደማይወሰዱ እርግጠኛ ነኝ። ብልጽግና በመደመር ጉዞ የምንደርስበት ግባችን ነው” ሲሉ ተናግረዋል። እንደ ጠቅላይ ሚኒስትሩ ማብራሪያ፤ ህዝቡ የሚያነሳውን የመሰረተ ልማት ጥያቄ ምላሽ ለመስጠት እየሰራ ነው። የተያዘው ዓመት መጀመሪያ መንግሥት “የማጠናቀቅ ዓመት” የሚል ጭብጥን ተግባራዊ በማድረግ፣ የተጀመሩ ፕሮጀክቶችን ለማጠናቀቅ እየተንቀሳቀሰ ነው። ከተነሱት ጉዳዮች ውስጥ የተወሰኑትን አስመልክቶ የመንግስት ስራ ሀላፊዎች ምላሽ ማብራሪያ ሰጥተዋል። የውኃ፣ መስኖ እና ኢነርጂ ሚኒስቴር ሚኒስትሩ ዶ/ር ስለሺ በቀለ ከንጹህ የመጠጥ ውሃ እና የኤሌክትሪክ አገልግሎት ጋር ተያይዘው ለተነሱት ጥያቄዎች ምላሽና ማብራሪያ ሰጥተዋል። በቀጣይ አምስት ዓመታት
ውስጥ በመላው ኢትዮጵያ
የኤሌክትሪክ አገልግሎት እንዲኖር
ታቅዶ ሥራዎች እየተከናወኑ
መሆኑን የገለጹት ሚኒስትሩ፤
በአካባቢው የሚገኙ ብዙ
መንደሮችን የሚያዳርስ የውኃ ሥራ የትግበራ መርሀግብር ንድፍ እና ቀጣይ ፕሮጀክቶች አስረድተዋል። የኢትዮጵያ መንገዶች ባለሥልጣን ኃላፊው አቶ ሀብታሙ ተገኔም እንዲሁ ከመንገድ መሰረተ ልማት ጋር ተያይዘው ለተነሱት ጥያቄዎች ምላሽ ሰጥተዋል። የፌዴራል መንግሥት በጀት የመደበላቸውን ቀጣይ የመንገድ ግንባታ ፕሮጀክቶች በማመላከት፣ በተያዘው የበጀት ዓመት የሚጠናቀቁ መሆኑን አመላክተዋል። ጠቅላይ ሚኒስትሩ በከምባታ ጠምባሮ ዞን የነበራቸውን ቆይታ በማጠናቀቅ ሀላባ ዞን የገቡ ሲሆን፤ በሺህዎች የሚቆጠሩ የሀላባ ዞን ነዋሪዎች በሀላባ ቁሊቶ ስቴዲየም ተሰብስበው ጠቅላይ ሚኒስትር ዐቢይ አሕመድን በደማቅ ሁኔታ ተቀብለዋቸዋል። ጠቅላይ ሚኒስትር ዐቢይ አሕመድ የአላባ ሕዝቦች በኢትዮጵያ ታሪክ የነበራቸውን ጉልህ ሚና በማስታወስ፣ የዞኑ ነዋሪዎች ይህንን ውርስ ፈተናዎችን ተቋቁመው የኢትዮጵያን ብልጽግና እውን ለማድረግ እንዲጠቀሙበት አሳስበዋል። የኢ.ፌ.ዴ.ሪ መንግሥት ለሀላባ ሰዎች የሚያደርገውን ድጋፍ አጠናክሮ እንደሚቀጥል በማረጋገጥ፣ እነርሱም ጠንክሮ በመሥራት ወደ ፊት እንዲገሰግሱ አበረታተዋል። የጠቅላይ ሚኒስትሩን ጉብኝት በማስመልከት እና መደመርን በማክበር ማኅበረሰቡ 120 በሬዎችን እና 3 ግመሎችን በስጦታነት አበርክቷል። አዲስ
ዘመን የካቲት 19/2012መላኩ ኤሮሴ 